《乱中百事俱废寒夜不寐拉杂书之》
清代·曹家达

生不能学万人敌，上马杀贼下草檄。又不能生成媚骨悦权贵，博取高官惧亲戚。

当此乱世百事废，俯仰一身馀愤激。三纲沦陷邪说兴，城市相逢尽夷狄。

国家何曾亏负汝，口众我寡不分析。终日昏昏但如醉，野田芳草独寻觅。

夜中无寐更奈何，油灯不明更漏寂。雨声催寒入衾底，有时误听背毛淅。

世情如夜愁夜长，况当阴雨嗟沉溺。绸缪不早室将毁，鸱鸮化作苍鹰击。

早闻将军天上来，谁是刘琨谁祖逖。需为事贼自古然，我虽不才心则惄。

吁嗟鸡鹜尔何知，草閒偷活沾馀沥。

作者简介：曹家达，字颖甫、尹甫，号鹏南，别号拙巢老人。江苏江阴人。光绪二十一年(1895年)中孝廉（举人）,后入南菁书院，研究经书及诗文。废科举后，他深入研读《伤寒论》、《金匮要略》,二年后取得应手而愈的疗效。以此益信经方之验。